شفیق سرمد بھٹی

شفیق سرمد بھٹی سرائیکی زبان دا شاعر ہے۔https://plus.google.com/114292869753525863245

 نمونہ کلام 

 قطعہ 
چا گھن تسبی کامل تھی ونڄ

علم عمل دا عامل تھی ونڄ

پچھیں سرمد بخشش ملسی

پہلی صف وچ شامل تھی ونڄ

 ݙوہڑے 

 ݙوہڑہ 
تُساں  بےشک  اپڑیں  کَم  ڈیکھو  میکوں  اپڑیں  کَم  کُجھ کَرݨ ݙیوو دَم بَھرݨ ݙیوو

ہُݨیں دیغریں مال کوں چھیڑیے مییں کُجھ لحظہ مال کو چَرݨ ݙیوو دََم بَھرݨ ݙیوو

میں مَر گئی سوکھیں نئیں مَردی   مُوئی  میں کوں مَر مَر  مَرݨ ݙیوو دَم بَھرݨ ݙیوو

دَم   دَم    دما   دَم    دَم    آؤسی  دَم   سَرمَد   سَنگھڑی  گَھرݨ ݙیوو دَم بَھرݨ ݙیوو

 ݙوہڑہ 
ہک ہک دے بــدلـــــے ڈاہ ڈیـــنــدا سَبھ ہک دے بــدلـــــے ڈاہ گھندے تے ساہ گھندے

ہک راہ ٻــــے راہ کوں راہ ڈیـــنــدا ہک راہ توں ســــــارے راہ گھندے تے ساہ گھندے

ہک قرب ہے قرب دے قرب کیتے سَبھ کرب دے کرب دی بھاہ گھندے تے ساہ گھندے

ہک ڈیــنــدا ســــــــرمــــد ہک ڈیــنــدا ہک ڈیــنـــدا واہی واہ گھندے تے ساہ گھندے

 ݙوہڑہ 
کجھ لـوگ نکـمــیـں وسـتـی دے اِنہیں لـوگـیـں کوں کُــئـی کم کینی ہئے کم کینی

کہیں خوشی تــے کُئی خوشی کینی کہیں غم دا کہیں کوں غم کینی ہئے غم کینی

ڄــم ڄـــمــدیں ڄـــمــدے ڄــم تھیندے ڄــم گیں دا ڄمدا ڄم کینی ہئے ڄم کینی

ایـــویـں لگدے جیویں موئے پــے ہن دم ســـرمــد ســـرمــد دم کینی ہئے دم کینی

 ݙوہڑہ 
اُٹھی سِــــدھ کـــــر ٹُـر ڄُل ٹُـردا ڄُل ہــــے حال ڳنڈھوکڑی چَئی ڄُل

بھانویں سِـر تـــے رکھ یا مــونڈھے تــے رکھ پال ڳنڈھوکڑی چَئی ڄُل

تیکوں سبھ کجھ نال سمبھال ڈینداں صیح گال ڳنڈھوکڑی چَئی ڄُل

تــوں ســــــــرمــــد مــیــڈا میں تـــیــڈا بھیوال ڳنڈھوکڑی چَئی ڄُل

لکھاری! شفیق سرمد بھٹی

 نظم 
ہا اپڑیاں غَزلاں گیت

اپڑیں قَطعے  اپڑیں ڈوہڑے  اپڑیاں غَزلاں گیت

اپڑیاں نَظماں اپڑیاں قافیاں  اپڑیں سُر سَنگیت

ہا اپڑیں سُر سَنگیت

اپڑیں حَرفیں  اپڑیں ظَرفیں  سَئیں دے شَرفیں  وُو

اپڑیں  مِصرعے  اپڑیاں  بَحراں  اپڑیں   مِٹھڑی میت

ہا اپڑیں مِٹھڑی پیت

اپڑیں لِکھڑیں اپڑیں سُݨڑیں اپڑیں گاوݨیں چا

اپڑیں  جوگیں  اساں  لوگیں  اپڑیاں نیتاں نیت

ہا اپڑیاں نیتاں نیت

چیڑاں چُݨدے  پُݨیاں  پُݨدے جھوݨاں جُھݨدے گے

تاݨیاں وُݨدے   لیکھیں سُݨدے سُݨدے ہاریں جیت

ہا سُݨدے ہاریں جیت

اپڑیں ہوندے   ہوندے سوندے   ڈَھندے پوندے آئے

پیریں پوندے  روندے روندے  سِدھے سیدھے سیت

ہا سِدھے سیدھے سیت

اپڑییں پیتیں  پیت پریتیں  گیتیں گیتیں جَؤ

جُڑدے جوڑیں مُڑدے موڑیں اپڑیں ٹوری رییت

ہا اپڑیں ٹوری رییت

دیر  دبیریں  پیر تے پیریں  پِھردیں  پھیریں دو

جَھݨدیں بیریں چوگ چَنگیریں اپڑیں پاتی پیت

ہا اپڑیں پاتی پیت

اپڑیاں جاہیں پیار پناہیں سَرمَد سائیں وے

سَرمَد سائیں  اللہ سائیں  اللہ ہَست مسیت

ہا اللہ ہَست مسیت

 مزاحیہ نظم 
کَئی گال ہے کَئی کَئی بَٹ اے

آوے دا آوا چَٹ اے

کَئی کہیں کوں کیا کیا کیوں وے کیوں

کَئی کِیہیں رَٹی رَٹ اے

کَئی کہیں کوں ہولے بہوں ہولے 

کَئی کہیں کوں فَٹا فَٹ اے

کَئی کہیں کوں گھُٹ تے گھُٹ ادھ گھُٹ

کَئی کہیں کوں مَٹ دے مَٹ اے

کَئی کہیں کوں کُجھ ناں کُجھ وی ناں

کَئی کہیں کوں ہاں دی سَٹ اے

کَئی کہیں دی سانبھ سمبھال دے وچ 

کَئی جھَٹ جھُپَٹ لُٹ پَٹ اے

کَئی کہیں دے سامھڑیں تھی پوندے

کَئی سامھڑوں ویندے ہَٹ اے

کَئی سَبھ کُجھ اپڑاں گال کَیِی

کَئی سرمد ویندے وَٹ اے

لکھاری ! شفیق سرمد بھٹی

 حوالے